Regeringen fremsætter ‘glemt’ lovforslag om overvågning af flypassagerer

Regeringen har netop genfremsat et kontroversielt lovforslag om at give PET adgang til oplysninger om flypassagerer uden dommerkendelse.

Lovforslaget blev ellers fremsat i maj i år, men bortfaldt efter folketingsvalget.

Forslaget går ud på at lette PET’s arbejde med at forebygge terrorisme ved at give efterretningstjenesten beføjelser til at overvåge flyselskabernes passagerlister, de såkaldte PNR-oplysninger. Dermed skulle det blive muligt at se, om personer med mulig tilknytning til terrorvirksomhed er på vej til eller fra Danmark, lyder det i lovforslaget.

Den konkrete anledning er krigen i Syrien og er især møntet på udenlandske krigere fra Islamisk Stat. Men forslaget er samtidig kritiseret af en række organisationer for at masseovervåge borgerne.

Tidligere var ambitionen at indsamle oplysningerne på mere systematisk vis via et dansk PNR-system. Denne idé er dog blevet skrottet indtil videre på grund af tekniske vanskeligheder.

I stedet skal PET få beføjelser til at få passageroplysningerne fra Told- og skattemyndighederne ifølge lovforslaget.

»Indretningen af et dansk PNR-system (...) har imidlertid vist sig mere teknisk kompliceret end forudsat i forbindelse med indførslen af bestemmelsen. Det har derfor hidtil været vurderingen, at det videre arbejde med et nationalt PNR-system af praktiske grunde og ressourcemæssige hensyn bør afvente udfaldet af forhandlingerne om det europæiske PNR-system,« står der i lovforslaget.

Europæisk PNR-system sandsynligvis på vej

Et europæisk lovforslag om overvågning af flypassagerer på tværs af EU er allerede ved at blive behandlet i EU-parlamentet og forventes ligeledes at blive færdiggjort i år.

Forslaget ser ud til at blive vedtaget, da dets tidligere modstandere i EU-parlamentet har accepteret det.

Læs også: System til masseovervågning af europæiske flypassagerer er tæt på at blive til virkelighed

I første omgang vil forslaget ikke omfatte Danmark på grund af retsforbeholdet. Men dette kan ændre sig den 3. december i år, hvor der er folkeafstemning om retsforbeholdet. Stemmer danskerne ‘ja’, bliver forbeholdet ændret til en tilvalgsordning, der blandt andet omfatter politisamarbejde på tværs af de europæiske grænserne, hvilket også indbefatter udveksling af PNR-oplysninger.